《姑恶鸟》
明代·周是修

有鸟有鸟终日啼，万口千声如一词。云是悍妇怨姑恶，精魂幻化之所为。

我听此言重惆怅，惆怅思之谁是非。人家生男愿取妇，取妇愿能纂家务。

自古物从勤上生，讵容怠惰无思虑。姑詈汝，愿汝勤，姑挞汝，愿汝能。

汝改姑欣欣，不改姑难平。如何重恩爱，翻化深愤嗔。

殒身化鸟道姑恶，孙孙子子传怨声。古有孝妇冢，亦有义女亭。

至今人叹慕，至今人颂称。汝言姑恶姑不恶，自此吞声休更鸣。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。